Ný vefútgáfa af loftslagsmæli Festu , reiknivél til að mæla kolefnisspor fyrirtækja , var kynnt til sögunnar á loftslagsráðstefnu Festu og Reykjavíkurborgar í Hörpu á dögunum . Hingað til hefur loftslagsmælirinn verið í formi Excel-töflureiknis á vef Festu , en eins og Hrund Gunnsteinsdóttir , framkvæmdastjóri Festu , segir í samtali við Morgunblaðið hefur mörgum þótt hann óaðgengilegur . Nú geta að sögn Hrundar fyrirtæki af öllum stærðum og gerðum skráð kolefnisspor sitt með einföldum og aðgengilegum hætti . Meðal þeirra spurninga sem fyrirtæki eru beðin um að svara í mælinum eru spurningar eins og hvað félagið notaði mikið rafmagn , hvað mikið heitt og kalt vatn , hvað keyptir voru margir lítrar af eldsneyti og hversu margir flugleggir voru flognir á árinu innanlands . Þegar fyrirtæki er búið svara öllum spurningunum fær það að vita hve mörg tonn af koltvíoxíiði það losaði út í andrúmsloftið og hve mikið það batt af sama efni . Í framhaldi eru félaginu boðnar nokkrar leiðir til kolefnisjöfnunar . Að lokum eru gefnar upplýsingar um hve marga millimetra félagið hefur hækkað sjávarmálið , hve margar gráður félagið hefur hækkað hitastig jarðar og jafnframt er reiknað út hvað það taki mörg tré mörg ár að jafna kolefnisspor fyrirtækisins , byggt á þessum upplýsingum . Hrund segir að Festa hafi upphaflega ætlað sér að leita hefðbundinna leiða til að búa til loftslagsmælinn , en fljótlega hafi flækjustigið aukist og kostnaður leit út fyrir að geta orðið margar milljónir króna á ári . „ Þegar ég var um það bil búin að leggja þessa hugmynd að vefútgáfunni til hliðar , þá hitti ég Eyþór Mána Steinarsson , sem ásamt Hannesi Árna Hannessyni og Sóloni Erni Sævarssyni forrituðu verkefnið og gáfu vinnu sína . “ Hrund segir að mælirinn hafi strax lifnað við í höndunum á Eyþóri . „ Hann stakk strax upp á að hann og vinir hans myndu gera þetta í 24 tíma hakkaþoni , sem þeir og gerðu „ í þágu jarðarinnar “ . Hrund segir að lokum að á annað hundrað fyrirtæki hafi undirritað loftslagsyfirlýsingu Festu og Reykjavíkurborgar sem felur í sér að draga úr gróðurhúsalofttegundum , minnka úrgang , mæla árangur og birta hann .